יוניון מוטורס, יבואנית טויוטה החלה היום בשיווקה של טויוטה קורולה החדשה. הקורולה, שנחשבת למכונית הנמכרת ביותר בעולם, הוצגה לראשונה ב-1966 ויובאה לישראל לראשונה ב-1992. גורמים בחברה מסרו, כי הבוקר מקיימת החברה אירוע מיוחד לציי רכב שהזמינו עד כה מספר מאות של קורולות, זאת במקביל להשקה לצרכנים פרטיים.
הקורולה החדשה מצוידת במנוע בנפח 1.6 ליטרים המפיק 132 כוחות סוס. מנוע זה מוצע הן עם תיבת הילוכים ידנית והן עם תיבת הילוכים אוטומטית רציפה. על פי נתוני טויוטה, הדגם החדש מבוסס על שלדה בה בסיס הגלגלים ארוך בעשרה סנטימטרים בהשוואה לדגם היוצא של הקורולה. מחירה של הגרסה הידנית יחל ב-124 אלף שקל ואילו מחיר הגרסאות האוטומטיות יחל ב-128 אלף שקל עבור גרסת ה"סאן" ויגיע עד 130 אלף שקל עבור הגרסה הבכירה.